戴高樂

戴高樂，全名夏爾·安德列·約瑟夫·馬里·戴·高樂，高樂其姓，戴者法蘭西貴族之尊稱也。里爾人，一八九〇年生。身長二公尺，高額隆準。其父為耶穌會學校教職，少與普法戰爭，有大志，高樂深得其風，性剛烈，有志行伍。 冠，學於聖西爾軍校，學成入阿臘斯第三十三步兵團，授上尉銜，與團長貝當過從密。 一戰起，高樂隨部戰於比利時，一九一六年三月，傷重被俘，貝當以為已死，授予最高榮譽十字勳章。迨至一九一八年，方脫囹圄。未幾，又應募會戰俄國紅軍於波蘭。 一九二一年，歸國，累授軍職。其間，嘗精研機械化部隊並空軍、步兵協同戰術，惜未為世所重。其後，希特勒得其術，使德軍兵精力壯，傲視群雄，誠可謂造化弄人。 一九三七年，晉上校，掌戰車團。後二年，德師犯波蘭，二戰起。 一九四〇年，德機械化師，繞避馬其諾防線，突襲法西北，法軍倉促無以應，遂擢高樂準將銜，令組裝甲師以禦之，六月五日，法總理雷諾改組政府，授高樂為國防和陸軍部次長。惜乎為時已晚，法軍潰。 當是時，高樂故上司貝當為副總理，與總司令魏剛等取投降之策，開門拱手延敵。惟高樂欲堅守半壁，說內閣以遷中樞於法屬北非，以圖光復，乃自領使英，往說求援，返，見時勢不得控矣，乃自謀他策。十七日，英將名斯皮爾斯者調停德法事畢，返國，高樂往機場餞行。飛機且行，高樂遽隨急走，欲逮之，斯氏省，力挽之登機，事發倉促，隨扈皆錯愕不已，未能阻，高樂遂得全身赴英。當夜，巴黎以不設防而陷，第三共和亡。貝當以法北半奉德，降，自領法南，都維希，史稱維希法國。 次夜，高樂遂藉英國廣播公司對法宣言，其詞曰：「余，法軍准將戴高樂也。今在倫敦宣言：吾國幾亡於敵手，全法士農商卒，豈可坐而待斃？若夫奮起禦敵，瞻余馬首可也，其必盡逐敵虜乃止。」宣言一出，應者雲集，海外諸地咸附之。 十月，倚英國立帝國防務委員會，自任主席。明年，改法蘭西民族委員會。 一九四三年，趨法屬北非首府阿爾及爾，會將軍吉羅，美國所資者也，合立法蘭西民族解放委員會，共攝之。未幾，專委員會事。 次年六月，立臨時政府。未幾，盟軍登陸諾曼第。八月二十六日，德軍降，巴黎光復。 眾舉為共和國臨時政府主席，旋法蘭西第四共和立，任總理。後二年，以政見不和，掛冠歸隱於科隆貝，潛心著書，靜觀世變。 一九五八年五月，法屬阿爾及爾內亂，軍人干政，內戰在即，時勢不得控。眾方省高樂之言，多黨制果不利乎法國也，乃舉之為總理。高樂遂奉命修憲，賦總統以實權，十二月，行新憲，世謂法蘭西第五共和，受舉任總統。當是時，法軍久戰於阿爾及爾，不得脫，高樂遂付阿獨立事與眾議，七成贊之，阿遂獨立。其軍中狂熱者，頗不忿，數謀刺之，俱未逞。其後，高樂主法國政事十有餘年。 一九六六年，法得脫北約聯軍。 一九六九年，復以政事不暢辭，仍隱于科隆貝舊宅。著述生平。 一九七〇年冬，動脈瘤破裂，驟逝，年八十一歲。舉國大慟，往扶柩者數十萬眾。遺願不受追勳，巴黎市政府乃改星形廣場為戴高樂廣場以旌之。其後，國民每稱「將軍」而未言名姓者，其必言高樂，蓋仿拿破侖事也。 高樂為政，主獨立、脫美、限英、於共產主義則防容並舉，世稱戴高樂主義。 家屬 妻：伊馮娜•旺德魯 子：菲力浦，嘗著高樂傳記 女：伊麗莎白 女：安妮，罹唐氏綜合症，及笄而夭。